Tiger na sorgsentrum oorgeplaas ná ongeluk | Maroela Media
Verslaggewers drom saam buite die hospitaal in Los Angeles waar Tiger Woods aanvanklik na die ongeluk behandel is. (Foto: Apu Gomes/AFP)
Gholfsuperster Tiger Woods is na 'n mediese fasiliteit in Los Angeles vir verdere behandeling oorgeplaas.
"Mnr. Woods is oorgeplaas na die Cedars-Sinai- mediese sentrum vir voortgesette ortopediese sorg en herstel," sê Anish Mahajan, uitvoerende hoof van die hospitaal waarheen Woods aanvanklik ná sy onlangse motorongeluk geneem is.
"Dit was 'n voorreg om ortopediese traumaversorging aan een van ons geslag se topatlete te voorsien."
Woods het Dinsdagoggend alleen in 'n voertuig in 'n Los Angeles-buurt gery toe sy sportnutsvoertuig die middelman getref, in die aankomende baan beland, teen 'n boom gebots en verskeie kere gerol het. Die buurt waar die ongeluk gebeur het, is berug vir ongelukke.
Die vyftienmalige major-kampioen het reeds 'n operasie ondergaan om beduidende ortopediese beserings aan sy laerregterbeen en -enkel te herstel. 'n Pen is onder meer in Woods se skeenbeen ingevoeg en 'n kombinasie van skroewe en penne gebruik om sy voet en enkel te stabiliseer.
Mahajan het gesê weens vertroulikheidsredes sal geen verdere inligting bekend gemaak word nie.
Woods se jongste beserings lei tot twyfel oor die gholflegende se vermoë om weer op topvlak mee te ding.
Die ongeluk het net twee maande ná Woods se vyfde rugoperasie plaasgevind.
Volgens die beampte wat eerste op die ongelukstoneel was, was Woods uiters gelukkig om die voorval te oorleef. Die gholfster was kalm, by sy bewussyn en sy spraak duidelik. Hy het homself as "Tiger" geïdentifiseer, het Carlos Gonzalez gesê.